Ühisettepanek: NÕUKOGU MÄÄRUS, millega muudetakse määrust (EL) nr 36/2012, mis käsitleb piiravaid meetmeid seoses olukorraga Süürias /* JOIN/2014/03 final - 2014/0022 (NLE) */





SELETUSKIRI (1) Nõukogu 18. jaanuari 2012. aasta määrusega (EL) nr 36/2012, mis käsitleb piiravaid meetmeid seoses olukorraga Süürias, rakendati nõukogu otsus 2011/782/ÜVJP[1]. Nõukogu otsusega 2012/739/ÜVJP[2] tunnistati kehtetuks ja asendati otsus 2011/782/ÜVJP. Otsus 2012/739/ÜVJP kaotas kehtivuse 1. juunil 2013. Sellele järgnes otsus 2013/255/ÜVJP, mida kohaldatakse kuni 1. juunini 2014. (2) Tarvis on lisada erand vahendite külmutamisest, et lubada vabastada Süüria riigi omandis olevate üksuste või Süüria Keskpanga külmutatud rahalised vahendid või majandusressursid eesmärgiga teha Süüria Araabia Vabariigi nimel makseid Keemiarelvade Keelustamise Organisatsioonile (OPCW) tegevuste eest, mis on seotud OPCW kontrollimissiooniga ja Süüria keemiarelvade hävitamisega, sealhulgas OPCW spetsiaalne sihtfond rahaliste vahendite jaoks, mida on tarvis Süüria keemiarelvade hävitamisega seotud tegevusteks väljaspool Süüria Araabia Vabariigi territooriumi. (3) Nende meetmete rakendamiseks peab liit võtma täiendavad meetmed. Liidu välisasjade ja julgeolekupoliitika kõrge esindaja ja Euroopa Komisjon teevad ettepaneku muuta vastavalt määrust (EL) nr 36/2012. 2014/0022 (NLE) Ühisettepanek: NÕUKOGU MÄÄRUS, millega muudetakse määrust (EL) nr 36/2012, mis käsitleb piiravaid meetmeid seoses olukorraga Süürias EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu 31. mai 2013. aasta otsust 2013/255/ÜVJP, mis käsitleb Süüria vastu suunatud piiravaid meetmeid[3], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu määrusega (EL) nr 36/2012[4] jõustatakse otsuses 2013/255/ÜVJP sätestatud meetmed. (2) .... jaanuaril 2014 võttis nõukogu vastu otsuse 2014/…/ÜVJP, millega muudetakse otsust 2013/255/ÜVJP. (3) Sätestada tuleks täiendav erand varade külmutamisest ja keelust teha rahalisi vahendeid ja majandusressursse kättesaadavaks, et võimaldada vabastada Süüria riigi omandis olevate üksuste või Süüria Keskpanga rahalised vahendid või majandusressursid eesmärgiga teha Süüria Araabia Vabariigi nimel makseid Keemiarelvade Keelustamise Organisatsioonile (OPCW) tegevuste eest, mis on seotud OPCW kontrollimissiooniga ja Süüria keemiarelvade hävitamisega. (4) Kõnealune meede kuulub aluslepingu reguleerimisalasse ja seepärast on selle rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meedet ühetaoliselt. (5) Seetõttu tuleks määrust (EL) nr 36/2012 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 36/2012 muudetakse järgmiselt. 1) Artikli 16 esimesse lõiku lisatakse järgmine punkt: „i) mõeldud eranditult lisades II ja IIa loetletud Süüria riigi omandis olevatele üksustele või Süüria Keskpangale maksete tegemiseks Süüria Araabia Vabariigi nimel OPCW-le tegevuste eest, mis on seotud OPCW kontrollimissiooniga ja Süüria keemiarelvade hävitamisega, sealhulgas eelkõige OPCW spetsiaalne sihtfond tegevuste jaoks, mis on seotud Süüria keemiarelvade täieliku hävitamisega väljaspool Süüria Araabia Vabariigi territooriumi.” Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] Nõukogu otsus 2011/782/ÜVJP, 1. detsember 2011, mis käsitleb Süüria vastu suunatud piiravaid meetmeid ja millega tunnistatakse kehtetuks otsus 2011/273/ÜVJP (ELT L 319, 2.12.2011, lk 56). [2] Nõukogu otsus 2012/739/ÜVJP, 29. november 2012, mis käsitleb Süüria vastu suunatud piiravaid meetmeid ja millega tunnistatakse kehtetuks otsus 2011/782/ÜVJP (ELT L 330, 30.11.2012, lk 21). [3] ELT L 147, 1.6.2013, lk 14. [4] Nõukogu määrus (EL) nr 36/2012, 18. jaanuar 2012, mis käsitleb piiravaid meetmeid seoses olukorraga Süürias ja millega tunnistatakse kehtetuks määrus (EL) nr 442/2011 (ELT L 16, 19.1.2012, lk 1).